lena leasaítear Cinneadh Cur Chun Feidhme (AE) 2020/1353 lena ndeonaítear tacaíocht shealadach faoi Rialachán (AE) 2020/672 do Phoblacht na Polainne chun rioscaí dífhostaíochta a mhaolú i gcás na héigeandála ag eascairt as ráig COVID-19

MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Leagtar síos le Rialachán (AE) 2020/672 ón gComhairle (‘Rialachán SURE’) an creat dlíthiúil chun cúnamh airgeadais ón Aontas a sholáthar do na Ballstáit, atá faoi shuaitheadh eacnamaíoch tromchúiseach, nó a bhfuil dianbhagairt orthu, de bharr ráig COVID-19. Maoinítear leis an tacaíocht faoi SURE, go príomha, scéimeanna oibre gearr-ama nó bearta dá samhail atá dírithe ar fhostaithe agus ar na daoine féinfhostaithe a chosaint agus ar an gcaoi sin an dífhostaíocht agus an caillteanas ioncaim a laghdú, chomh maith le roinnt beart i ndáil le sláinte, go háirithe san áit oibre, a mhaoiniú, mar chuid choimhdeach.

An 6 Lúnasa 2020, d’iarr an Pholainn cúnamh airgeadais ón Aontas agus an 25 Meán Fómhair 2020, lena Cinneadh Cur Chun Feidhme (AE) 2020/1353, dheonaigh an Chomhairle cúnamh airgeadais don Pholainn d’fhonn go gcomhlánófar a hiarrachtaí náisiúnta chun aghaidh a thabhairt ar thionchar ráig COVID-19 agus chun freagairt d’iarmhairtí socheacnamaíocha na ráige ar oibrithe agus ar na daoine féinfhostaithe.

An 19 Meán Fómhair 2022, d’iarr an Pholainn ar an Aontas cur leis an liosta beart atá i gCinneadh Cur Chun Feidhme (AE) 2020/1353 ón gComhairle.

I gcomhréir le hAirteagal 6(2) de Rialachán SURE, chuaigh an Coimisiún i gcomhairle le húdaráis na Polainne chun fíorú a dhéanamh ar an mórmhéadú tobann ar chaiteachas iarbhír agus ar chaiteachas beartaithe a bhaineann go díreach le bearta maidir le margadh saothair na Polainne agus le bearta i ndáil le sláinte mar thoradh ar phaindéim COVID-19. Go háirithe, baineann sé sin le bearta nua:

(a)lena maoinítear déanamh na dtástálacha diagnóiseacha PCR. Thug an tAire Sláinte treoir don Chiste Náisiúnta Sláinte conarthaí maidir le tástálacha RT-PCR i leith SARS-CoV-2 a thabhairt i gcrích le saotharlanna ar spéis leo an obair sin. Rinneadh costas na dtástálacha a mhaoiniú ó bhuiséad an stáit agus bhí siad i gcomhréir le líon na ndaoine a rinne iarratas ar thástáil;

(b)lena ndeonaítear sochar airgid breise míosúil le haghaidh gairmithe leighis agus sochar airgid breise aonuaire le haghaidh oibrithe cúraim sláinte eile a bhí ag comhrac COVID-19. Deonaíodh an sochar do dhaoine a bhí rannpháirteach i soláthar seirbhísí agus ag a raibh teagmháil dhíreach le hothair a bhí ionfhabhtaithe, agus a rabhthas in amhras gur ionfhabhtaíodh iad, le víreas SARS-CoV-2 in aonaid eagraíochtúla de chuid eintiteas leighis. Thug an tAire Sláinte treoir don Chiste Náisiúnta Sláinte chun cistí a bhí beartaithe le haghaidh dheonú na sochar a aistriú chuig eintitis leighis a bhí ag déanamh gníomhaíochtaí leighis.

Chuir an Pholainn an fhaisnéis ábhartha ar fáil don Choimisiún.

Agus an fhianaise atá ar fáil á cur san áireamh ag an gCoimisiún, molann sé don Chomhairle Cinneadh Cur Chun Feidhme a ghlacadh chun cur leis an liosta beart ar ina leith a dheonaigh an Chomhairle cúnamh airgeadais cheana i gCinneadh Cur Chun Feidhme (AE) 2020/1353 ón gComhairle.

Méid EUR 1 672 546 359 a bhí sna bearta i ndáil le sláinte, mar a d’iarr an Pholainn an 19 Meán Fómhair 2022.

•Comhsheasmhacht le forálacha beartais atá sa réimse beartais cheana

Tá an togra seo go hiomlán comhsheasmhach le Rialachán (AE) 2020/672 ón gComhairle, faoina ndéantar an togra.

Cuireann an togra seo le hionstraim dlí eile de chuid an Aontais chun tacaíocht a sholáthar do Bhallstáit i gcás éigeandálaí, mar atá Rialachán (CE) Uimh. 2012/2002 ón gComhairle an 11 Samhain 2002 lena mbunaítear Ciste Dlúthpháirtíochta an Aontais Eorpaigh (CDAE) (‘Rialachán (CE) Uimh. 2012/2002’). An 30 Márta 2020 glacadh Rialachán (AE) 2020/461 ó Pharlaimint na hEorpa agus ón gComhairle lena leasaítear an ionstraim sin chun a raon feidhme a shíneadh chun go gcumhdófar móréigeandálaí sláinte poiblí agus chun oibríochtaí sonracha atá incháilithe do mhaoiniú a shainiú.

•Comhsheasmhacht le beartais eile de chuid an Aontais

Tá an togra seo ina chuid de réimse beart arna fhorbairt mar fhreagairt ar phaindéim COVID-19 atá ann faoi láthair, amhail ‘an Tionscnamh Infheistíochta mar Fhreagairt ar an gCoróinvíreas’, agus comhlánaítear leis ionstraimí eile a thacaíonn le fostaíocht amhail Ciste Sóisialta na hEorpa agus Ciste na hEorpa d’Infheistíochtaí Straitéiseacha (CEIS)/InvestEU. Trí úsáid a bhaint as iasachtaí a fháil agus a thabhairt ar mhaithe le tacú leis na Ballstáit i gcás áirithe seo na ráige de COVID-19, is togra é seo atá mar bheart cosanta tánaistí chun scéimeanna oibre gearr-ama agus bearta dá samhail a mhaoiniú, rud a chuideoidh le poist a chosaint agus, ar an gcaoi sin, fostaithe agus daoine féinfhostaithe a chosaint ar riosca na dífhostaíochta.

2.BUNÚS DLÍ, COIMHDEACHT AGUS COMHRÉIREACHT